Tuairim ó Choiste Eacnamaíoch agus Sóisialta na hEorpa maidir leis an Togra le haghaidh Rialachán ó Pharlaimint na hEorpa agus ón gComhairle lena mbunaítear ionad Eorpach ilfhreastail aonair lena soláthraítear rochtain láraithe ar fhaisnéis ábhartha atá ar fáil go poiblí maidir le seirbhísí airgeadais, le margaí caipitil agus le hinbhuanaitheacht

(COM(2021) 723 final — 2021/0378 (COD))

agus an Togra le haghaidh Treoir ó Pharlaimint na hEorpa agus ón gComhairle lena leasaítear Treoracha áirithe maidir le bunú agus oibriú an Phointe Rochtana Aonair Eorpaigh

(COM(2021) 724 final — 2021/0379 (COD))

agus an Togra le haghaidh Rialachán ó Pharlaimint na hEorpa agus ón gComhairle lena leasaítear Rialacháin áirithe maidir le bunú agus oibriú an Phointe Rochtana Aonair Eorpaigh

(COM(2021) 725 final — 2021/0380 (COD))

(2022/C 290/10)

Rapóirtéir: Florian MARIN

Comhairliúcháin Comhairle an Aontais Eorpaigh, 09/2/2022 (COM(2021) 724 final agus COM(2021) 725 final), 15/2/2022 (COM(2021) 723 final) Parlaimint na hEorpa, 14/2/2022 Bunús dlí Airteagal 50, Airteagal 114 agus Airteagal 304 den Chonradh ar Fheidhmiú an Aontais Eorpaigh Rannóg atá freagrach Aontas Eacnamaíoch agus Airgeadaíochta agus Comhtháthú Eacnamaíoch agus Sóisialta Dáta a glactha sa rannóg 3/3/2022 Dáta a glactha sa seisiún iomlánach 23/3/2022 Seisiún iomlánach Uimh. 568 Toradh na vótála (ar son/in aghaidh/staonadh) 215/1/2

1. Conclúidí agus moltaí

1.1. Tacaíonn CESE leis an bpointe rochtana aonair Eorpach (ESAP), ar uirlis é lena gcuirtear le geilleagar níos inbhuanaithe, níos digití agus níos cuimsithí, le ceannasacht dhigiteach a neartú, agus le comhtháthú níos fearr na margaí caipitil.

1.2. Measann CESE gur cheart ESAP a bheith níos uaillmhianaí agus gur cheart níos mó breisluacha a chruthú tríd an bhfaisnéis a phróiseáil, in ionad ESAP a bheith ina uirlis faisnéise amháin lena mbailítear faisnéis amh agus ag a bhfuil pointe rochtana aonair. Ba cheart comhiomlánú agus claochlú sonraí agus tuarascálacha agus anailísí earnála agus críochacha a chur ar fáil trí ESAP.

1.3. Molann CESE ESAP a fhorbairt mar uirlis sholúbtha agus gur cheart é a bheith indéanta catagóirí nua sonraí a chur leis agus cumarsáid a dhéanamh le cláir náisiúnta nó le Eurostat, agus cineálacha éagsúla teicneolaíochtaí á gcur san áireamh. Ba cheart do ESAP sineirge shoiléir a sholáthar idir na spriocanna forbartha inbhuanaithe (SFIanna) agus táscairí an Chomhaontaithe Ghlais don Eoraip.

1.4. Measann CESE gur cheart machnamh a dhéanamh ar bhord comhairleach a bhunú, ar cheart an tsochaí shibhialta agus na comhpháirtithe sóisialta a bheith mar chuid de, bunaithe ar phróiseas roghnúcháin trédhearcach, agus a dhéanfaidh cinneadh maidir le todhchaí ESAP agus athruithe straitéiseacha.

1.5. Tá sé tábhachtach na “criosanna bána” a laghdú chun rochtain gan idirdhealú ar ESAP a áirithiú. Ba cheart feidhmiúlachtaí a cheadú le ESAP freisin chun cur ar chumas daoine faoi mhíchumas tairbhe a bhaint as inrochtaineacht chuí gan idirdhealú.

1.6. Creideann CESE go bhfuil sé an-tábhachtach go n-áiritheofaí le ESAP nósanna imeachta caighdeánacha, trédhearcacht, sláine sonraí agus inchreidteacht fhoinse na faisnéise, bailíochtú uathoibríoch sonraí atá furasta le húsáid, agus rialú cuí ar an gcomhlacht bailithe le haghaidh cosaint sonraí. Beidh maoirseacht chuí agus leordhóthanach ar sholáthraithe sonraí airgeadais agus soláthraithe sonraí comhshaoil, sóisialta agus rialachais tábhachtach go luath amach anseo.

1.7. Ba cheart machnamh a dhéanamh ar fhóirdheonú a dhéanamh ar an gcostas a bhaineann le sonraí a bhailiú, a ghiniúint agus a bhainistiú do FBManna, ar FBManna a dhíolmhú ó aon táillí, beag beann ar an méid sonraí a chuirtear ar fáil, agus ar dhálaí oibre cuí a áirithiú d’oibrithe atá freagrach as sonraí a sholáthar agus a bhainistiú.

1.8. Le ESAP, ba cheart idirdhealú soiléir a áirithiú idir sonraí airgeadais agus sonraí neamhairgeadais, agus an leibhéal céanna tábhachta a thabhairt dóibh agus deis a chur ar fáil, ar bhonn deonach, sonraí sóisialta a fhoilsiú maidir le gníomhaíocht gach cuideachta, a bainistíocht agus a cuid fostaithe, bunaithe ar chritéir shonracha.

1.9. Measann CESE go bhfuil gá le deasc chabhrach thiomnaithe chun cabhrú leis an bhfaisnéis a chur isteach san fhormáid cheart agus chun a áirithiú go bhfuil sí inúsáidte go teicniúil, agus go bhfuil gá le hoiliúint sa litearthacht airgeadais agus dhigiteach freisin. D’fhéadfaí sraith íosta d’eochairtháscairí feidhmíochta eacnamaíocha, arna sainiú ar leibhéal an Aontais le modheolaíocht choiteann, a chur san áireamh ar ESAP chun úsáid níos fearr agus níos leithne a áirithiú.

2. Cúlra

2.1. Tá pointe rochtana aonair á sheoladh ag an gCoimisiún Eorpach a chuirfidh ar fáil rochtain leictreonach láraithe ar fhaisnéis a bhaineann le margaí caipitil agus seirbhísí airgeadais (lena n-áirítear faisnéis a bhaineann le hinbhuanaitheacht) nach mór a chur ar fáil don phobal faoi reachtaíocht an Aontais, agus ar chineálacha eile faisnéise a bhaineann le margaí caipitil agus seirbhísí airgeadais a chinneann cuideachtaí a fhoilsiú go deonach. Cuid de phlean gníomhaíochta Aontas na Margaí Caipitil is ea ESAP ( 1 )

2.2. Baileofar an fhaisnéis trí chomhlachtaí bailithe éagsúla a bhfuil freagracht orthu, i measc nithe eile, bailíochtú uathoibrithe a dhéanamh agus cúnamh teicniúil a thabhairt d’eintitis a bhfuil an fhaisnéis curtha isteach acu. Dhearbhaigh an Coimisiún go raibh sé ar intinn aige tuilleadh sonraí a chur ar fáil lena n-úsáid sa gheilleagar agus sa tsochaí, lena n-áirítear spásanna sonraí Eorpacha a chur i bhfeidhm. Tá sé mar aidhm ag an gCoimisiún níos mó sonraí ardchaighdeáin ón earnáil phoiblí a chur ar fáil lena n-athúsáid, lena n-áirítear sonraí cuideachta, agus na tacair sonraí sin a chur ar fáil ar bhealach níos éasca agus saor in aisce ( 2 ) . Dá bhrí sin, tá tionscnamh reachtach ESAP ón gCoimisiún tráthuil agus an-ábhartha.

2.3. Áiritheofar le ESAP rochtain neamh-idirdhealaitheach agus saor in aisce ar fhaisnéis, agus beifear in ann táillí a thabhairt isteach le haghaidh seirbhísí sonracha e.g. nuair a bheidh méid mór sonraí á fhoilsiú. Déanfar bailíochtú uathoibrithe chun a fhíorú go gcomhlíonann an fhaisnéis arna cur isteach ag na comhlachtaí bailithe na ceanglais, bailíochtú a bheidh bunaithe ar chreat teicniúil arna bhunú agus arna fhormheas ag an gCoimisiún. Beidh ESAP ar fáil ar feadh 95 % den am gach mí ar a laghad.

2.4. Ní dhéanfaidh ESAP faisnéis a bhaineann le sonraí pearsanta a stóráil, cé is moite de roinnt eisceachtaí. Déanfar faireachán air chomh maith, agus táscairí amhail na nithe seo a leanas á gcur san áireamh: — líon na n-úsáideoirí agus na gcuardach; — céatadán na gcuardach a mbíonn radharc nó íoslódáil mar thoradh orthu; — líon agus céatadán na faisnéise meaisín-inléite a bhfuil rochtain uirthi ar ESAP; — líon agus céatadán na n-amharc agus na n-íoslódálacha atá meaisín-inléite; — cion na bhfógraí de réir na mbailíochtuithe uathoibrithe.

2.5. Cuirfear ar fáil le ESAP feidhmiúlachtaí amhail comhéadan soláimhsithe i dteangacha uile an Aontais, feidhm chuardaigh, seirbhís íoslódála, cur chuige nuálach maidir le seirbhísí aistriúcháin a sholáthar agus seirbhís fógartha lena gcuirfear úsáideoirí ar an eolas faoi aon fhaisnéis nua atá ar fáil. Déanfar meastóireacht ar ESAP bunaithe ar inrochtaineacht, cáilíocht agus inúsáidteacht na faisnéise, chomh maith le sástacht na n-úsáideoirí deiridh agus cumas na n-úsáideoirí a gcuspóirí a bhaint amach. Tá roinnt treoracha agus rialachán á modhnú chun ESAP a chur chun feidhme.

3. Barúlacha ginearálta

3.1. Aontas na Margaí Caipitil: Aontas do Dhaoine agus do Ghnólachtaí (plean gníomhaíochta nua) , cuireann CESE in iúl gur tosaíocht é pointe rochtana aonair Eorpach a bhunú chun éifeachtúlacht Aontas na Margaí Caipitil a fheabhsú Tacaíonn CESE le tionscnamh an Choimisiúin maidir le ESAP a bhunú. Príomhthosaíochtaí de chuid an Aontais is ea an geilleagar a chur in oiriúint don todhchaí dhigiteach, an cheannasacht dhigiteach a neartú, luas an tsreafa faisnéise a mhéadú agus caighdeáin chomhchoiteanna a leagan síos, agus béim á leagan ar shonraí, ar theicneolaíocht agus ar bhonneagar. Le ESAP cuirtear maoiniú sonraíbhunaithe chun cinn agus cuirtear feabhas mór ar rochtain na gcuideachtaí, na ngnólachtaí agus na n-institiúidí airgeadais ar shonraí agus ar fhaisnéis eintiteas. Rannchuideoidh ESAP le geilleagar atá níos inbhuanaithe, níos digití agus níos cuimsithí a chruthú agus le margaí caipitil a chomhtháthú ar bhealach níos fearr. Sa tuairim uaidh, cuireann CESE in iúl gur tosaíocht é pointe rochtana aonair Eorpach a bhunú chun éifeachtúlacht Aontas na Margaí Caipitil a fheabhsú ( 3 )

3.2. Aontaíonn CESE leis an bhfíoras nach ngintear oibleagáidí tuairiscithe nua le ESAP agus go n-úsáidtear leis na ceanglais reatha maidir le nochtadh faoi reachtaíocht an Aontais. Uirlis is ea ESAP lena mbeifear in ann measúnú níos fearr a dhéanamh ar an gcaoi a rannchuidíonn eintitis Eorpacha le spriocanna inbhuanaitheachta agus aeráide. Tá faisnéis a bhaineann leis an inbhuanaitheacht ríthábhachtach chun infheistíochtaí a atreorú chuig tionscadail a thacóidh leis an aistriú glas, mar a léirigh na geallsealbhóirí sa chomhairliúchán maidir leis an straitéis airgeadais inbhuanaithe athnuaite ( 4 )

3.3. Áirithítear le ESAP rochtain ar fhaisnéis ar feadh tréimhse ama, lena n-áirítear faisnéis ón am a chuaigh thart, rud atá tábhachtach chun próisis chinnteoireachta iomchuí a áirithiú sna margaí caipitil. Tá fadhbanna ag baint leis an maoiniú Eorpach, ós rud é go mbíonn míchothrom iomaíochta ann mar thoradh air: bíonn na costais mhaoiniúcháin nach mór cuideachtaí dul i ngleic leo ag brath cuid mhór ar thír chorpraithe na gcuideachtaí. Bíonn sé deacair ar chuideachtaí nuathionscanta atá teoranta ó thaobh comhthaobhachta de maoiniú ar bith a fháil, agus bíonn tionchar ag suaití eacnamaíocha áitiúla ar an tomhaltas chomh maith ( 5 ) . Beidh rianú ar fheidhmíocht eacnamaíoch agus inbhuanaitheachta ríthábhachtach do na margaí caipitil agus do chinntí infheistíochta amach anseo.

3.4. Tá ESAP á chur ar bun tráth a bhfuil athrú ó bhonn á dhéanamh ar earnáil airgeadais an Aontais, mar gheall ar dhá aistrithe ollmhóra, i.e. an t-aistriú digiteach agus an t-aistriú aeráide. Caillfear poist agus beidh gá le scileanna nua a fhoghlaim. Tá athruithe ag teacht ar fhreagrachtaí na bhfostaithe agus leagfar roinnt fostaithe as a bpost. Cuirfear múnla eagraíochtúla nua maidir leis an obair chun feidhme. D’fhéadfadh ESAP a bheith ina uirlis chun bainistiú dearfach a dhéanamh ar chuid d’éifeachtaí dúshlánacha phróiseas an chlaochlaithe airgeadais atá ag tarlú san Aontas.

3.5. D’fhéadfadh tionchar a bheith ag ESAP ar fhorbairt agus ar infheistíochtaí. D’fhéadfaí FBManna ar mian leo a n-infheictheacht a mhéadú a spreagadh a gcuid sonraí a fhoilsiú chun infheistíochtaí agus margaí amach anseo a mhealladh. Molann CESE ról na n-idirghabhálaithe bogearraí a chur san áireamh, ós rud é go n-oibreoidh roinnt cuideachtaí, go háirithe FBManna, le heintitis den chineál sin d’fhonn an t-ualach riaracháin a bhaineann le bainistiú agus stóráil sonraí a laghdú. Rannchuidíonn ESAP leis na costais a bhaineann leis an bpróiseas cinnteoireachta infheistíochta a laghdú agus le hinfheictheacht na FBManna a mhéadú.

3.6. Ba cheart idir-inoibritheacht éifeachtúil le Eurostat agus le cláir náisiúnta a bheith mar thoradh ar ESAP. Ba cheart dinimic na leasanna poiblí nó margaidh maidir le trédhearcacht agus sonraí a chomhtháthú trína dhéanamh indéanta catagóirí sonraí nua a chur leis amach anseo. Ba cheart ESAP a fhorbairt mar ionstraim sonraí atá solúbtha i ndáil leis na hearnálacha éagsúla agus na tionscnaimh Eorpacha éagsúla. Is gné thábhachtach í an chumarsáid idir teicneolaíochtaí éagsúla. Ba cheart an costas a bhaineann le sonraí nua a chur isteach a mheas ó thaobh a dtionchar ar mhargaí caipitil agus ó thaobh bainistiú sonraí de.

3.7. Tá sé tábhachtach nascacht idirlín leordhóthanach a áirithiú ar fud an Aontais ar fad ionas go mbeidh rochtain ag gach cuideachta ar ESAP agus chun an t-idirdhealú a chosc. Tá sé ríthábhachtach infheistíocht a dhéanamh chun “criosanna bána” a laghdú agus a áirithiú go mbeidh rochtain ag gach saoránach agus ag gach geallsealbhóir sa mhargadh caipitil ar ESAP.

3.8. Ba cheart sláine sonraí agus inchreidteacht fhoinse na faisnéise a chuirtear faoi bhráid na gcomhlachtaí bailithe a áirithiú le ESAP. Ba cheart an mheastóireacht uathoibrithe ar an bhfaisnéis a bheith simplí agus soláimhsithe. Ní mór rochtain a thabhairt ar fhaisnéis atá bailí agus iomchuí agus tomhaltóirí a chosaint a bheith ina dtosaíochtaí leanúnacha i gcónaí. Ba cheart faireachán cuí a dhéanamh freisin ar chomhlachtaí bailithe agus ba cheart cosaint sonraí a bheith ina thosaíocht leanúnach freisin.

3.9. A bhuí le deiseanna cistiúcháin níos fearr do chuideachtaí, cruthófar deiseanna nua do mhargadh an Aontais agus deiseanna nua fostaíochta. Ba cheart a chur san áireamh le ESAP gach cineál infheistíochta agus gníomhaithe margaidh, lena n-áirítear i réimse an gheilleagair shóisialta nó an tsluachistiúcháin, a bhfuil tionchar dearfach acu ar an leas ginearálta, go háirithe do dhaoine leochaileacha. Ba cheart feidhmiúlachtaí a cheadú le ESAP chun cur ar chumas daoine faoi mhíchumas tairbhe a bhaint as inrochtaineacht chuí.

3.10. Tacaíonn CESE le go mbeidh úsáid ESAP, agus nochtadh roinnt faisnéise, saor in aisce. Mar sin féin, d’fhéadfadh costas ard a bheith ag baint le ceadúnais nó le sonraí a bhailiú, a ghiniúint agus a bhainistiú. Ba cheart dreasachtaí fioscacha agus fóirdheontais do FBManna a thabhairt isteach chun na costais a bhaineann le sonraí a sholáthar a laghdú, go háirithe i gcás tuarascálacha éigeantacha. Ní mór do chistí an Aontais tacú le hinfheistíochtaí i dtrealamh bogearraí agus crua-earraí do chuideachtaí agus do gheallsealbhóirí eile sa mhargadh caipitil chun úsáid cheart ESAP a áirithiú agus idirghníomhú iomchuí leis a chumasú. Ní mór do na Ballstáit a bheith níos rannpháirtí i ndáil leis sin. Ba cheart FBManna a bheith díolmhaithe ó aon táillí, gan beann ar an méid faisnéise a fhoilsíonn siad. Ba cheart leibhéal na dtáillí, nuair a chuirtear i bhfeidhm iad, a bheith trédhearcach agus ba cheart nasc díreach a bheith idir an leibhéal sin agus na costais a bhaineann le bainistiú sonraí.

3.11. Ba cheart do ESAP caitheamh le cuideachtaí liostaithe agus cuideachtaí neamhliostaithe araon, gan beann ar mhéid nó suíomh geografach. Ba cheart ESAP a bheith ina ionstraim lena ngintear breisluach trí éifeachtúlacht an tuairiscithe, na trédhearcachta agus na bainistíochta sonraí a mhéadú.

3.12. Ba cheart rialachas ESAP a bhunú ar rannpháirtíocht na sochaí sibhialta agus ba cheart dhá leibhéal struchtúir rialachais a áirithiú leis, tríd an méid seo a leanas a dhéanamh: — bord comhairleach a bhunú, ar cheart an tsochaí shibhialta agus na comhpháirtithe sóisialta a bheith mar chuid de, bunaithe ar phróiseas roghnúcháin trédhearcach, agus a dhéanfaidh cinneadh maidir le todhchaí ESAP agus athruithe straitéiseacha; — bord feidhmiúcháin a bhunú, a áiritheoidh caighdeáin theicniúla agus feidhmiú cuí ESAP.

3.13. Sa chomhthéacs ina mbíonn ar na bainc dul i ngleic le neamhchosaint ard, bíonn muinín infheisteoirí agus an cinneadh infheistíocht a dhéanamh i gcuideachtaí trí úsáid a bhaint as margaí caipitil ag brath ar infhaighteacht, cáilíocht agus inchomparáideacht faisnéise. Cuireann CESE in iúl go bhfuil nósanna imeachta caighdeánacha ríthábhachtach chun caidreamh éifeachtach agus cuimsitheach a chruthú idir eisitheoirí agus infheisteoirí. Ní mór na spriocdhátaí céanna le haghaidh nochtadh sonraí agus na modheolaíochtaí céanna le haghaidh sonraí a fhoilsítear i gcomhréir leis an bprionsabal “gnó céanna, rioscaí céanna, rialacha céanna” a bheith san áireamh sa chaighdeánú.

3.14. I ngeall ar ghéarchéim COVID-19 agus ar an ngá atá le téarnamh inbhuanaithe agus cuimsitheach nach bhfágann aon duine ar lár, tá brú breise ann dlús a chur le cur chun feidhme phlean gníomhaíochta Aontas na Margaí Caipitil. Tá an gá atá ag cuideachtaí cistiú agus infheistíochtaí a fháil níos mó ná riamh.

4. Barúlacha sonracha

4.1. Creideann CESE nár cheart Aontas na Margaí Caipitil a bheith ina ionstraim dheonach nach mbaineann ach líon beag geallsealbhóirí leas aisti, ach gur gá é a chur i gcrích i mBallstáit uile an Aontais. Ní mór acmhainní cuí airgeadais agus daonna a leithdháileadh chun úsáid éifeachtúil agus éifeachtach ESAP a áirithiú. Ba cheart tús áite a thabhairt do na Ballstáit agus do mhaoirseoirí náisiúnta a bheith rannpháirteach agus tacú leo d’fhonn a áirithiú go n-aithneofar ESAP mar ionstraim thábhachtach Eorpach sonraí do chuideachtaí, d’infheisteoirí agus d’idirghabhálaithe airgeadais. Ba cheart ESAP, mar aon leis na buntáistí agus an tábhacht a bhaineann leis, a chur chun cinn sna Ballstáit uile. Chuige sin, d’fhéadfaí úsáid a bhaint as na meáin shóisialta.

4.2. Tacaíonn CESE leis go bhfuil an Coimisiún toilteanach níos mó trédhearcachta a thabhairt isteach, tuilleadh sonraí a chur ar fáil ( 6 ) agus tacú le claochlú digiteach an mhaoinithe sna blianta atá le teacht, mar a luaitear sa straitéis airgeadais dhigitigh ( 7 ) . Ba cheart an fhéidearthacht sonraí a chomhiomlánú agus tuarascálacha a ghiniúint a chur san áireamh le ESAP ( 8 ) . Ba cheart feidhmiúlachtaí comparáide agus nuachtlitreacha a chur san áireamh. D’fhéadfadh fóram geallsealbhóirí a bheith san áireamh le ESAP le haghaidh pléití agus mínithe, agus chun dea-chleachtais a roinnt.

4.3. Molann CESE deasc chabhrach thiomnaithe a chur ar bun chun cabhrú leis an bhfaisnéis a chur isteach san fhormáid cheart agus chun a áirithiú go bhfuil sí inúsáidte go teicniúil. Ba cheart a áireamh sa chúnamh a chuirfear ar fáil nósanna imeachta comhchoiteanna agus creat le haghaidh comhsheasmhacht, inchomparáideacht agus inúsáidteacht sonraí. Ar deireadh, chun próiseas atá éifeachtach ó thaobh costais de a chinntiú, ba cheart ESAP oibriú leis na formáidí comhaid is coitianta, mar shampla XBRL, PDF, XML, HTML, CSV, TXT agus XLS.

4.4. Measann CESE go mbeidh tionchar dearfach ag an digiteáil agus ag sonraí láraithe ar thuairisciú. Tiocfaidh feabhas ar thástálacha struis éagsúla agus anailísí aeráide mar thoradh air, chomh maith le punanna institiúidí airgeadais a shainaithint agus faireachán a dhéanamh orthu a mhéid a bhaineann le spriocanna Chomhaontú Pháras maidir leis an Athrú Aeráide. Beidh ESAP ina uirlis a chuideoidh le rioscaí a d’fhéadfadh a bheith ann a shainaithint agus le deiseanna a chruthú do chuideachtaí. Ina theannta sin, d’fhéadfadh ESAP a bheith ina uirlis chun borradh a chur faoi thaighde FBManna ar an leibhéal Eorpach.

4.5. Molann CESE go mbeadh an leibhéal céanna tábhachta maidir le hinfheictheacht agus stádas idir sonraí airgeadais agus sonraí neamhairgeadais. Ba cheart sonraí sóisialta maidir le gníomhaíocht gach cuideachta agus a cuid fostaithe a chur san áireamh san fhaisnéis neamhairgeadais, ar bhonn deonach. Ba cheart é a bheith indéanta sonraí a bhaineann le bainistíocht na cuideachta agus le foireann na cuideachta (an líon fostaithe, inscne, etc.) a chur san áireamh, ar bhonn deonach. D’fhéadfaí critéir shonracha maidir le faisnéis shóisialta a bhunú i ndáil leis sin.

4.6. Measann CESE gur cheart ESAP a bheith níos uaillmhianaí. Go háirithe, ba cheart cuspóirí breise a chur leis, a rachadh níos faide ná sonraí amha a bhailiú, agus ba cheart níos mó breisluacha a chruthú tríd an bhfaisnéis a phróiseáil, in ionad ESAP a bheith ina uirlis faisnéise amháin ag a bhfuil pointe rochtana aonair. Is díol sásaimh do CESE go mbeidh ESAP ar fáil i dteangacha oifigiúla uile an Aontais. Tá ról agus tábhacht ESAP ríthábhachtach chun a áirithiú go mbeidh rochtain atá níos fearr, cuí, cothrom, comhionann agus láithreach ag taighdeoirí, ag na comhpháirtithe sóisialta, ag eagraíochtaí neamhrialtasacha, ag acadóirí agus ag anailísithe ar fhaisnéis. D’fhéadfadh ESAP tacú le teacht chun cinn ardán nua maidir le faisnéis phríobháideach a phróiseáil; mar sin féin, beidh fadhbanna fós ag baint leis an gcostas a bhaineann leis na hardáin sin a úsáid agus le rochtain ar mhargaí caipitil, go háirithe d’infheisteoirí beaga, mar dhaoine aonair príobháideacha.

4.7. A bhuí le mórshonraí, meaisínfhoghlaim agus an intleacht shaorga, beidh níos mó éifeachtúlachta ann maidir le faisnéis a úsáid chun margaí caipitil níos comhtháite a chruthú agus beidh geilleagar an Aontais níos athléimní. Ba cheart roghanna maidir le tuarascálacha agus anailísí earnálacha agus críochacha a chur ar fáil d’úsáideoirí ESAP amach anseo. Ba cheart bailíocht sonraí a sheiceáil agus a áirithiú a bheith ina ábhar imní i gcónaí. Ní mór faireachán cúramach a dhéanamh ar aon fhorluí a bhaineann le tuairisciú agus le bainistíocht sonraí. Mar sin féin, measann CESE nach bhfuil faisnéis amh a sholáthar uaillmhianach go leor agus nach leor é d’infheisteoirí nua a bhfuil a machnamh á dhéanamh acu infheistíocht a dhéanamh sna margaí caipitil ach nach bhfuil aithne acu ar na margaí sin.

4.8. Ní mór ESAP a sheoladh, ní hamháin chun cuspóir an mhargaidh chaipitil a bhaint amach, ach chun cuspóirí beartais comhlántacha a bhaint amach freisin, amhail rannchuidiú cuideachtaí le táscairí SFI na Náisiún Aontaithe. Dá dtabharfaí rochtain ar shonraí do thríú tíortha, d’fhéadfaí cuidiú lena áirithiú go ndéanfar infheistíocht bhreise i gcuideachtaí an Aontais amach anseo. Ba cheart do ESAP an sampla de thairseach InvestEU a leanúint agus d’fhéadfadh sé tacú le cur chun feidhme rathúil Aontas na Margaí Caipitil ( 9 )

4.9. Measann CESE gur cheart díriú ar an litearthacht airgeadais agus dhigiteach (Gníomh 7 de phlean gníomhaíochta Aontas na Margaí Caipitil). Tá treoirleabhar don litearthacht airgeadais agus do shonraí ag teastáil freisin. D’fhéadfaí treoirlínte tiomnaithe a chur ar fáil agus a chur chun cinn chun tuiscint a fháil ar an tábhacht a bhaineann le sonraí agus chun sonraí a úsáid agus a chomhroinnt. D’fhéadfaí cistí CSE+ a úsáid chuige sin. Ba cheart é a bheith ina ábhar imní i gcónaí dálaí oibre cuí agus leordhóthanacha a áirithiú d’oibrithe a bhfuil baint acu le sonraí ó chuideachtaí nó ó gheallsealbhóirí éagsúla a bhailiú agus a bhainistiú.

4.10. D’fhéadfaí sraith íosta d’eochairtháscairí feidhmíochta eacnamaíocha, arna sainiú ar leibhéal an Aontais, agus modheolaíocht choiteann a chur san áireamh ar ESAP chun úsáid níos fearr agus níos leithne a áirithiú. Ní mór sineirge shoiléir le hAirteagal 8 de Thacsanomaíocht AE maidir le hinbhuanaitheacht ( 10 ) a áirithiú ós rud é go n-áirítear sonraí inbhuanaitheachta in ESAP. Ba cheart spás tiomnaithe do staidreamh an Chomhaontaithe Ghlais agus rannchuidiú cuideachtaí le táscairí an Chomhaontaithe Glais a chur san áireamh le ESAP.

4.11. Ar deireadh, ba mhaith le CESE go ndéanfadh an Coimisiún Eorpach measúnú ar na fiúntais a bhaineann le rialáil agus maoirseacht atá cuí agus comhréireach a dhéanamh ar sholáthraithe sonraí airgeadais agus soláthraithe sonraí comhshaoil, sóisialta agus rialachais, ós rud é go leanfaidh siad de ról lárnach a bheith acu, go réamhtheachtach agus go hiartheachtach, nuair a bheidh ESAP oibríochtúil.

An Bhruiséil, 23 Márta 2022. Uachtarán Choiste Eacnamaíoch agus Sóisialta na hEorpa Christa SCHWENG

(1) Gníomh 1, Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún – A capital markets union for people and businesses – new action plan [Aontas na Margaí Caipitil do dhaoine agus do ghnólachtaí – plean gníomhaíochta nua], 24.9.2020, COM(2020) 590 final.

(2) Treoir (AE) 2019/1024 ó Pharlaimint na hEorpa agus ón gComhairle an 20 Meitheamh 2019 maidir le sonraí oscailte, agus maidir le faisnéis ón earnáil phoiblí a athúsáid, (IO L 172, 26.6.2019, lch 56)

(3) IO C 155, 30.4.2021, lch. 20 (níl leagan Gaeilge ann).

(4) Tuarascáil 2019/1024 ón Eagraíocht Idirnáisiúnta um Choimisiúin Urrús (2020), Sustainable Finance and the Role of Securities Regulators and IOSCO.

(5) https://blogs.imf.org/2019/09/10/a-capital-market-union-for-europe-why-its-needed-and-how-to-get-there

(6) COM(2020) 66 final.

(7) COM(2020) 591 final.

(8) Cosúil leis an Néal Eorpach maidir leis an Eolaíocht Oscailte

(9) IO C 155, 30.4.2021, lch. 20.

(10) https://eur-lex.europa.eu/legal-content/GA/TXT/PDF/?uri=CELEX:32020R0852&from=EN